充善堂爲吳氏題
作者：陳杰
朝代：宋

paragraphs: 厥初生人，稟性受中。
不患不善，患不能充。
血氣既剛，物我交戰。
不患不充，又患不善。
充而善者，可鸞可凰。
匪善而充，化爲豺狼。
其充爲何，勿助勿害。
鷄鳴而興，善與利對。
申嚴界限，審察毫釐。
誠內僞外，理公欲私。
充無穿窬，義不勝用。
彼充孔揚，傲誕是從。
故得其正，泉達火然。
一有弗協，履冰臨淵。
嗚呼道微，志遠瞻卓。
子如充之，明善守約。